Opossum sufi ta' denbu għarwien L-Opossum sufi ta' denbu għarwien, magħruf xjentifikament bħala "Caluromys philander", huwa mammiferu marsupjal tal-familja Didelphidae (didelfidu), fl-ordni Didelphimorphia (didelfimorfju), nattiv tal-kontinent tal-Amerika ta' isfel u mifrux mal-Lvant kollu tal-kontinent, mil-Lvant tal-Kolombja sat-Tramuntana tal-Arġentina. Dan huwa speċi ta' opossum sufi li ġeneralment jippreferi jgħix f' abitat ta' foresti subtropikali jew tropikali xotti, u jinsab fi stat, kemm minn dak ta' lokalment komuni, kif ukoll fi stat ta' mhux komuni f' inħawi oħrajn. Bħal kull membru tal-ġeneru "Caluromys", l-Opossum sufi ta' denbu għarwien huwa annimal strettament tas-siġar, għandu il-kwozjent tal-enċefalizazjoni (il-massa ċelebrali mmqabla fi proporzjon mal-massa tal-ġisem) ta' rata aktar għolja minn dik tal-opossumi l-oħrajn, botna iżgħar u denb twil u tqil ħafna f' aktar minn nofs it-tul kollu tiegħu. L-Opossum sufi ta' denbu għarwien huwa annimal omnivoru u d-dieta tikkonsisti minn frott, nettari, żrieragħ, ħxejjex, insetti u annimali vertebrati u invertebrati żgħar oħrajn. Dan l-opossum sufi għandu distribuzzjoni ma' bosta pajjiżi fil-Lvant tal-kontinent tal-Amerika ta' isfel u jinsab fil-Arġentina, Brażil, Ekwador, Gujana, Gujana Franċiża, Kolombja, Surinam, Trinidad u Tobago u Venezwela (inklużi l-Antilles tal-Venezwela, il-Gżira ta' Margarita).